**CQI NON\_Clinic**

 **POSTER**

**โรงพยาบาลกะพ้อ**

**ชื่อเรื่อง : 4 โรคฉลาดใช้ยาปฏิชีวนะ**

**ผู้จัดทำผลงาน :** ภญ.จิรารัตน์ เลิศกุลดิลก กลุ่มงานเภสัชกรรมและคุ้มครองผู้บริโภค โรงพยาบาลกะพ้อ

**ประเภทผลงานที่นำเสนอ :** กลุ่มพัฒนาระบบสนับสนุนและระบบบริหารจัดการ (จัดบอร์ดนิทรรศการ)

**บทคัดย่อ**

**บทนำ :** ปัจจุบันมีการใช้ยาปฏิชีวนะเป็นจำนวนมาก ซึ่งก่อให้เกิดอันตรายจากการใช้ยาโดยไม่จำเป็น และอาจ

นำไปสู่ปัญหาเชื้อดื้อยาเพิ่มมากขึ้น ในช่วง ต.ค.-ธ.ค.2560 รพ. กะพ้อมีอัตราการใช้ยาปฏิชีวนะใน 4 โรค คือ โรคติดเชื้อทางเดินหายใจส่วนบน (URI) ท้องร่วงเฉียบพลัน (AD) บาดแผลสด และหญิงคลอดปกติครบกำหนดทางช่องคลอด เท่ากับ 24.45%, 52.63%, 55.90% และ 40.00% ซึ่งค่อนสูง และมากกว่าเกณฑ์ที่กำหนดตาม service plan RDU และพบการสั่งใช้ยาปฏิชีวนะในโรค URI และ AD ใน รพ.สต. ไม่เหมาะสม จึงได้มีการวางแนวทางและให้ความรู้ในเรื่องการใช้ยาปฏิชีวนะ เพื่อให้บุคลากรทางการแพทย์และประชาชนมีความรู้ความเข้าใจเกี่ยวกับการใช้ยาปฏิชีวนะ ลดปัญหาที่จะเกิดจากการใช้ยาไม่สมเหตุผล

**วัตถุประสงค์ :** เพื่อให้ผู้ป่วยได้รับยาตามแนวทางการรักษาที่เหมาะสม บุคลากรทางการแพทย์มีความรู้ความเข้าใจเกี่ยวกับการใช้ยาปฏิชีวนะเพิ่มขึ้นและมีทัศนคติต่อการสั่งใช้ยาปฏิชีวนะที่เหมาะสมมากขึ้น และลดค่าใช้จ่ายด้านยาที่ไม่จำเป็นของโรงพยาบาล

**วิธีการดำเนินงาน :**

**ระยะที่ 1 (ม.ค.60-ก.ย. 60) :** จัดตั้งคณะกรรมการ RDU รพ.กะพ้อ ประชุมร่วมกัน กำหนดนโยบาย จัดทำแนวทางการใช้ยาใน 2 โรค คือ URI และ acute diarrhea รวมทั้งติดตามตัวชี้วัดตามที่กำหนด และสนับสนุนการใช้ยาสมุนไพรตามข้อบ่งใช้ทางการรักษา จัดทำสื่อให้ความรู้แก่บุคลากรทางการแพทย์และประชาชน จัดอบรมให้ความรู้เกี่ยวกับการใช้ยาอย่างสมเหตุผลแก่บุคลากรทางการแพทย์ทั้งเจ้าหน้าที่ รพ. และ รพ.สต. จัดกิจกรรมการสร้างความตระหนัก (awareness) ในชุมชน

**ระยะที่ 2** **(ต.ค.60- มี.ค.61) :** ประชุมติดตามผลการดำเนินงาน และใช้ line ในการประสานและสะท้อนข้อมูล อบรมแนวทางการใช้ยาปฏิชีวนะและการลงข้อมูลของหน่วยปฐมภูมิ นิเทศหน้างานหน่วย ปฐมภูมิที่ยังไม่ผ่านเกณฑ์ ปรับปรุงแนวทางการใช้ยาปฏิชีวนะ และเพิ่มแนวทางการใช้ยาปฏิชีวนะให้ครบทั้ง 4 โรค อบรมการใช้ยาอย่างสมเหตุผลแก่ อสม. จัดกิจกรรมทบทวนความรู้ IC และเชื้อดื้อยา จัดกิจกรรมการสร้างความตระหนัก (awareness) ในชุมชน

**ผลลัพธ์ :** ร้อยละการใช้ยาปฏิชีวนะของผู้ป่วย รพ.กะพ้อ ในช่วง ม.ค.-มี.ค.2561 ในโรค URI ท้องร่วงเฉียบพลัน บาดแผลสด และหญิงคลอดปกติครบกำหนดทางช่องคลอด เท่ากับ 15.18, 5.46, 37.79 และ 2.17 ตามลำดับ และทุก รพ.สต. ในอำเภอผ่านเกณฑ์การใช้ยาปฏิชีวนะในโรค URI และท้องร่วงเฉียบพลัน

**บทเรียนที่ได้รับ**

การขับเคลื่อนของการใช้ยาปฏิชีวนะอย่างสมเหตุผลต้องอาศัยความร่วมมือกันของสหวิชาชีพ รวมถึงการสร้างความเข้าใจที่ถูกต้องแก่ผู้ป่วย